Til våren skal NRK sende 12 timer direkte-tv fra verdens sterkeste tidevannsstrøm. NRKbeta skal leke med teknikken – og kanskje dine ideer.

Med Saltstraumen minutt for minutt skal vi lage hardcore sakte-tv, fra flo til fjære og til flo igjen. Litt rart, veldig fascinerende og helt unikt. Planlagt gjennomføring er 7. mai, men dette er ikke 100 % bestemt.

Saltstraumen er altså verdens sterkeste tidevannsstrøm og ligger mellom Knaplundsøya og Straumøya i Bodø i Nordland.

Selve Saltstraumen

Strømmen er tre kilometer lang og på det smaleste bare 150 meter bred.

Høydeforskjellen på havflaten mellom innersiden og yttersiden av det trange sundet kan være så mye som tre fot (én meter).

Hastigheten på strømmen er omtrent 22 knop (40 km/t).

Saltstraumen skal etter sigende være en av verdens flotteste dykkerdestinasjoner (kåret av National Geographic), og den har et yrende fiske (rikt fiske etter sei) og planteliv.

Les mer om bakgrunnen for prosjektet: NRK skal lage minutt for minutt-sending fra Saltstraumen

Ting vi har lyst å få til

Konseptet er live flerkameraproduksjon hvor det er åpent for at mye rart kan skje. Vi skal fortelle om historie, geologi, fysikk, og rare fakta.

I tillegg til tradisjonell flerkameraproduksjon, er det flere ting vi har lyst til å gjøre.

Fotograf Jan Benkholt planlegger en en wirecam-rig med over 1 kilometer strekk over fjorden:

Vi har også planlagt å bygge små flytende GPS-trackere med radiosendere, som vi slipper ut med jevne mellomrom når vannet er på vei inn i fjorden, og så spore disse på et kart, for å vise hvordan vannmassene beveger seg. De må selvfølgelig ha batteritid nok til at vi får plukket dem opp etter sending.

Få bygget en 3D-modell av fjorden, og visualisere vannmassenes bevegelser. Gjerne i WebGL / three.js:

Legge ut vannhastighetsmålere i de to løpene inn i fjorden, og ved hjelp av dem kunne vise hvor fort vannet beveger seg, og estimere hvor mye vann det er.

Bruke en Open ROV, undervannsroboten som kjører åpen kildekode.

Hva synes du vi skal gjøre i og med Saltstraumen?